Prijedlog

Na temelju članka 117. stavka 12. Zakona o strancima (»Narodne novine« broj: 130/11, 74/13 i 69/17) ministar unutarnjih poslova donosi

PRAVILNIK

O BESPLATNOJ PRAVNOJ POMOĆI U POSTUPKU POVRATKA

Predmet

Članak 1.

Ovim Pravilnikom uređuje se način pružanja besplatne pravne pomoći državljanima trećih zemalja u postupku povratka, način utvrđivanja dostatnih novčanih sredstava te izgled i sadržaj obrasca obavijesti o besplatnoj pravnoj pomoći i obrasca izjave o imovinskom stanju.

*Pojmovi*

Članak 2.

(1) Državljanin treće zemlje u postupku povratka je državljanin treće zemlje koji nezakonito boravi i državljanin treće zemlje na kratkotrajnom boravku, za kojeg je pokrenut postupak donošenja odluke u vezi s povratkom ili za kojeg je donesena odluka u vezi s povratkom, protiv koje se ne može izjaviti žalba, ali se može pokrenuti upravni spor.

(2) Besplatna pravna pomoć u postupku povratka (u daljnjem tekstu: pravna pomoć) obuhvaća davanje pravnog savjeta (u daljnjem tekstu: pravni savjet) ili pomoć u sastavljanju tužbe i zastupanje pred upravnim sudom (u daljnjem tekstu: pravno zastupanje), sukladno članku 117. Zakona o strancima.

(3) Pravna pomoć iz stavka 2. ovoga članka financira se iz sredstava državnog proračuna Republike Hrvatske, pozicije Ministarstva unutarnjih poslova (u daljnjem tekstu: Ministarstvo) te iz sredstava fondova Europske unije.

(4) Pružatelj pravne pomoći je odvjetnik i pravnik iz udruge registrirane za obavljanje pravne pomoći pri Ministarstvu pravosuđa (u daljnjem tekstu: udruga), koji je naveden na popisu pružatelja pravne pomoći koji sastavlja Ministarstvo.

Odabir pružatelja pravne pomoći

Članak 3.

(1) Radi prijave kandidata zainteresiranih za pružanje pravne pomoći (u daljnjem tekstu: kandidati) Ministarstvo objavljuje javni natječaj prema sjedištima upravnih sudova.

(2) Javni natječaj iz stavka 1. ovoga članka objavljuje se u »Narodnim novinama« i na web-stranici Ministarstva.

(3) Prilikom odabira kandidata vodit će se računa o ravnomjernoj zastupljenosti pružatelja pravne pomoći na cijelom području upravnog suda za kojeg je objavljen javni natječaj.

(4) Ako se na objavljeni javni natječaj ne prijavi dovoljan broj kandidata sa sjedištem na području upravnog suda za kojeg je objavljen javni natječaj, prednost pri izboru imat će kandidati sa sjedištem na području koje je teritorijalno bliže sjedištu upravnog suda za kojeg je objavljen javni natječaj.

(5) S odvjetnikom i udrugom čiji je pravnik odabran na javnom natječaju, Ministarstvo sklapa ugovor kojim se utvrđuje plaćanje troškova pružanja pravne pomoći.

(6) Popis pružatelja pravne pomoći sastavlja Ministarstvo po abecednom redu prezimena i imena pružatelja pravne pomoći te s podacima o adresi i brojevima telefona.

(7) Popis iz stavka 6. ovoga članka bit će izvješen na oglasnoj ploči policijskih uprava, policijskih postaja i prihvatnih centara za strance.

Obavijest o pravnoj pomoći

Članak 4.

(1) Policijska uprava odnosno policijska postaja koja vodi postupak donošenja odluke u vezi s povratkom će državljaninu treće zemlje uručiti obrazac Obavijesti o besplatnoj pravnoj pomoći (Obrazac 1), tiskan na jeziku koji državljanin treće zemlje razumije.

(2) Od državljanina treće zemlje iz stavka 1. ovoga članka zatražit će se da potvrdi primitak obavijesti na način da potpiše Obrazac 1.

(3) Obrazac 1 pravokutnog je oblika, bijele boje, veličine 21x29,7 cm, tiska se na hrvatskom i engleskom jeziku te jeziku kojim govore državljani trećih zemalja u postupku povratka. Ministarstvo osigurava tiskanje Obrasca 1 na najmanje pet jezika kojima najčešće govore državljani trećih zemalja u postupku povratka.

*Utvrđivanje imovinskog stanja*

Članak 5.

(1) Smatra se da državljanin treće zemlje u postupku povratka posjeduje dostatna novčana sredstva ili stvari veće vrijednosti ako posjeduje novčana sredstva u iznosu prosječne neto plaće u Republici Hrvatskoj ili stvar/i čija vrijednost prelazi navedeni iznos, odnosno ako ukupni iznos novčanih sredstava i stvari koje posjeduje prelazi iznos prosječne neto plaće u Republici Hrvatskoj.

(2) O okolnostima iz stavka 1. ovoga članka od državljanina treće zemlje zatražit će se očitovanje na način da ispuni i potpiše obrazac Izjave o imovinskom stanju (Obrazac 2), tiskan na jeziku koji državljanin treće zemlje razumije.

(3) Stvari veće vrijednosti, u smislu ovoga Pravilnika, podrazumijevaju pokretnu imovinu državljanina treće zemlje.

(3) Obrazac 2 pravokutnog je oblika, bijele boje, veličine 21×29,7 cm, tiska se na hrvatskom i engleskom jeziku te jeziku kojim govore državljani trećih zemalja u postupku povratka. Ministarstvo osigurava tiskanje Obrasca 2 na najmanje pet jezika kojima najčešće govore državljani trećih zemalja u postupku povratka.

*Ostvarivanje prava na pravno savjetovanje*

Članak 6.

(1) Državljaninu treće zemlje koji nakon primljene obavijesti iz članka 4. ovoga Pravilnika ne podnese zahtjev za odobrenje pravnog zastupanja uručit će se ovjereni popis pružatelja pravne pomoći za područje upravnog suda koji će državljanin treće zemlje predati odabranom pružatelju pravne pomoći.

(2) Ako se državljanina treće zemlje iz stavka 1. ovoga članka smješta u prihvatni centar za strance uručit će mu se popis pružatelja pravne pomoći za područje upravnog suda na kojem se nalazi prihvatni centar za strance.

(3) Ako državljanin treće zemlje iz stavka 1. ovoga članka želi ostvariti pravo na pravni savjet zastat će se s izvršenjem prisilnog udaljenja.

(4) Pravo na pravni savjet državljanin treće zemlje može ostvariti jednokratno u vezi svake odluke u vezi povratka.

Rješavanje zahtjeva za pravno zastupanje

Članak 7.

(1) Ako državljanin treće zemlje, koji je podnio zahtjev za pravno zastupanje, ispunjava uvjete za odobrenje pravnog zastupanja, policijska uprava odnosno policijska postaja iz članka 4. ovoga Pravilnika donijet će rješenje o odobrenju pravnog zastupanja i dostaviti ga podnositelju zahtjeva zajedno s popisom pružatelja pravne pomoći.

(2) Ako državljanin treće zemlje koji je podnio zahtjev za pravno zastupanje ne ispunjava uvjete za odobrenje pravnog zastupanja, policijska uprava odnosno policijska postaja iz članka 4. ovoga Pravilnika donijet će rješenje o odbijanju zahtjeva sukladno članku 117. stavku 9. Zakona o strancima, u kojem će navesti da podnositelj zahtjeva ima pravo na pravno savjetovanje, te ga dostaviti podnositelju zahtjeva zajedno s popisom pružatelja pravne pomoći.

(3) Državljaninu treće zemlje iz stavka 1. ovoga članka kojeg će se smjestiti u prihvatni centar za strance uručuje se popis pružatelja pravne pomoći za područje upravnog suda na kojem se nalazi prihvatni centar za strance.

Obveze pružatelja pravne pomoći

Članak 8.

(1) Pružatelj pravne pomoći dužan je pravnu pomoć pružati savjesno i nepristrano, u skladu s pravilima struke uzimajući u obzir najbolji interes državljanina treće zemlje.

(2) Pružatelj pravne pomoći ne smije odbiti pružanje pravne pomoći, osim u slučaju postojanja razloga za uskratu pravne pomoći propisanih Zakonom o odvjetništvu.

(3) Pružatelj pravne pomoći dužan je odmah dostaviti punomoć za zastupanje policijskoj upravi odnosno policijskoj postaji iz članka 7. ovoga Pravilnika.

Prevođenje

Članak 9.

(1) Policijska uprava i policijska postaja iz članka 7. ovoga Pravilnika, odnosno prihvatni centar za strance, dostavit će pružateljima pravne pomoći, na njihov zahtjev, popis prevoditelja za jezik na kojem mogu se mogu sporazumijevati s državljanima trećih zemalja u postupku povratka, s kojima je Ministarstvo sklopilo ugovor.

(2) Troškovi iz stavka 1. ovoga članka za pravni savjet obuhvaćaju prevođenje do najviše 60 minuta.

(3) Troškovi iz stavka 1. ovoga članka za pravno zastupanje obuhvaćaju prevođenje do najviše 180 minuta.

Isplata troškova pravne pomoći

Članak 10.

Isplata troškova pravne pomoći odredit će se ugovorom sklopljenim između Ministarstva i odvjetnika, odnosno udruge.

Isplata troškova prevoditelju

Članak 11.

Isplata troškova prevoditelju iz članka 9. ovoga Pravilnika odredit će se ugovorom sklopljenim između Ministarstva i prevoditelja.

Raskid ugovora s pružateljem pravne pomoći

Članak 12.

(1) Ako pružatelj pravne pomoći nesavjesno i nestručno obavlja pružanje pravne pomoći, Ministarstvo će raskinuti ugovor sklopljen s odvjetnikom, odnosno udrugom.

(2) Pružatelja pravne pomoći iz stavka 1. ovoga članka Ministarstvo će brisati s popisa pružatelja pravne pomoći.

Naknada troškova od državljanina treće zemlje

Članak 13.

Ako se do okončanja upravnog spora znatno poboljša financijska situacija državljanina treće zemlje u postupku povratka ili se utvrdi da je dao neistinite podatke o svom imovinskom stanju, Ministarstvo može zahtijevati naknadu troškova pružanja pravne pomoći od državljanina treće zemlje.

*Prijelazne i završne odredbe*

Članak 14.

Popis pružatelja pravne pomoći sastavljen na temelju Pravilnika o besplatnoj pravnoj pomoći u postupku protjerivanja i povratka stranaca (»Narodne novine« broj: 28/14 i 20/15) je važeći i Ministarstvo ne mora objaviti javni natječaj iz članka 3. ovoga Pravilnika dok na popisu ima dovoljno pružatelja pravne pomoći za područje upravnog suda s kojima je Ministarstvo sklopilo ugovor.

Članak 15.

Stupanjem na snagu ovoga Pravilnika prestaje važiti Pravilnik o besplatnoj pravnoj pomoći u postupku protjerivanja i povratka stranaca (»Narodne novine« broj: 28/14 i 20/15).

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

KLASA:

URBROJ:

Zagreb, Ministar

dr.sc. Davor Božinović

OBRAZAC 1

REPUBLIKA HRVATSKA  
  
MINISTARSTVO UNUTARNJIH POSLOVA

PU

PP

Broj: (broj odluke u vezi povratka)

Datum:

**OBAVIJEST O BESPLATNOJ PRAVNOJ POMOĆI**

Državljanin treće zemlje:

Ime \_\_\_\_\_\_\_\_\_\_\_\_\_\_\_\_\_\_\_\_\_\_\_

Prezime \_\_\_\_\_\_\_\_\_\_\_\_\_\_\_\_\_\_\_\_

Datum rođenja \_\_\_\_\_\_\_\_\_\_\_\_\_\_\_

Državljanstvo \_\_\_\_\_\_\_\_\_\_\_\_\_\_\_\_

Obavještavamo Vas o načinu na koji možete ostvariti besplatnu pravnu pomoć u postupku povratka.

Besplatnu pravnu pomoć pružaju odvjetnici i pravnici iz udruga registriranih za pružanje besplatne pravne pomoći, koji su navedeni u popisu pružatelja pravne pomoći.

Besplatnu pravnu pomoć možete ostvariti radi pravnog zastupanja pred upravnim sudom ili radi pravnog savjetovanja.

**Pravno zastupanje pred upravnim** **sudom** može Vam se odobriti ako:

* ste rođeni u Republici Hrvatskoj,
* boravite u Republici Hrvatskoj neprekidno najmanje jednu godinu,
* član Vaše uže obitelji boravi u Republici Hrvatskoj na privremenom ili stalnom boravku ili je hrvatski državljanin,
* ili ste ranjiva osoba.

Ranjivim osobama smatraju se maloljetnici, osobe s invaliditetom, starije osobe, trudnice, članovi jednoroditeljskih obitelji s maloljetnom djecom, žrtve trgovanja ljudima, žrtve mučenja, silovanja ili drugog oblika psihičkog, fizičkog ili spolnog nasilja kao što su žrtve sakaćenja ženskih spolnih organa, te osobe s duševnim smetnjama.

Pravno zastupanje pred upravnim sudom neće se odobriti:

* ako posjedujete dostatna novčana sredstva ili stvari veće vrijednosti,
* ako ste već ostvarili pravo na besplatno pravno zastupanje pred upravnim sudom u vezi druge odluke u vezi povratka,
* u postupku pred Visokim upravnim sudom.

Ako smatrate da ispunjavate navedene uvjete, zahtjev za odobrenje pravnog zastupanja pred upravnim sudom možete potpisati na dnu ove obavijesti.

Ako ste podnijeli zahtjev za odobrenje pravnog zastupanja pred upravnim sudom, o odobrenju ili odbitku Vašeg zahtjeva donijet će se rješenje.

Pravo na **pravno savjetovanje** možete ostvariti na način da sami odaberete i kontaktirate pružatelja pravne pomoći s popisa koji će Vam se uručiti nakon što svojim potpisom potvrdite da ste primili ovu obavijest. Popis ćete predati pružatelju pravne pomoći kojeg ste odabrali.

Pružatelj pravne pomoći će osigurati prevoditelja za strani jezik koji razumijete.

**POTVRDA PRIMITKA OBAVIJESTI O BESPLATNOJ PRAVNOJ POMOĆI:**

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_         (potpis stranca/zakonskog zastupnika/skrbnika)

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                         (potpis prevoditelja)

3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                     (potpis službene osobe)

**ZAHTJEV ZA ODOBRENJE BESPLATNE PRAVNE POMOĆI ZA SASTAVLJANJE TUŽBE I ZASTUPANJE U UPRAVNOM SPORU:**

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_        (potpis stranca/zakonskog zastupnika/skrbnika)

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                         (potpis prevoditelja)

3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                     (potpis službene osobe)

OBRAZAC 2

REPUBLIKA HRVATSKA  
  
MINISTARSTVO UNUTARNJIH POSLOVA

PU

PP

Broj: (broj odluke u vezi povratka)

Datum:

**IZJAVA O IMOVINSKOM STANJU**

Državljanin treće zemlje:

Ime \_\_\_\_\_\_\_\_\_\_\_\_\_\_\_\_\_\_\_\_\_\_\_

Prezime \_\_\_\_\_\_\_\_\_\_\_\_\_\_\_\_\_\_\_

Datum rođenja \_\_\_\_\_\_\_\_\_\_\_\_\_\_

Državljanstvo \_\_\_\_\_\_\_\_\_\_\_\_\_\_\_

Pod kaznenom i materijalnom odgovornošću izjavljujem da:

1. u ovom trenutku kod sebe posjedujem iznos od \_\_\_\_\_\_\_\_\_\_\_\_\_\_\_ novčanih sredstava.

2. u ovom trenutku kod sebe posjedujem sljedeće vrijedne stvari: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

3. u svojoj zemlji posjedujem novčana sredstva i imovinu čija ukupna tržišna vrijednost nije veća od \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

4. jesam/nisam u mogućnosti za vrijeme boravka u Hrvatskoj doći do sredstava iz točke 3., koje posjedujem u zemlji podrijetla.

5. ću svaku promjenu svog financijskog stanja prijaviti ovoj policijskoj upravi i policijskoj postaji.

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_        (potpis državljanina treće zemlje/zakonskog zastupnika/skrbnika)

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                           (potpis prevoditelja)

3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                         (potpis službene osobe)